Borgtog vir tiener wat glo gesin wou uitwis(Foto verskaf deur die NVG) Drie beskuldigdes, Tumelo Mokone (23), Kagiso Mokone (23) en Onthatile Sebati (20) het Woensdag in die Brits-landdroshof verskyn. Die drie staan tereg op vier aanklagte van moord, roof met verswarende omstandighede, die onwettige besit van ŉ vuurwapen, die onwettige besit van ammunisie en diefstal. “Die drie is vrygelaat op borgtog van R10 000 elk,” sê Lumka Mahanjana, woordvoerder van die nasionale vervolgingsgesag (NVG). Sebati het na bewering met haar medebeskuldigdes saamgesweer om haar gesin op 6 Desember 2016, toe sy 15 jaar oud was, uit te wis by die gesin se huis in Mmakau in Noordwes. “Sebati het na bewering na buite gegaan om water te gaan uitgooi, toe sy skote in die huis gehoor het. ŉ 42-jarige pa, ŉ 40-jarige ma, ŉ 19-jarige swanger sussie en ŉ sesjarige boetie is almal doodgeskiet.” Sebati en haar medebeskuldigdes is op 17 en 18 Desember 2021 in hegtenis geneem ná sy haarself aan die polisie oorgegee het en skuld beken het dat sy verantwoordelik is vir die moord op haar gesin en dat sy twee persone gehuur het. Die staat het gesê hy is in besit van bankstate wat wys dat ŉ bedrag uit Sebati se rekening na een van die Mokones se rekening oorbetaal is sodat hulle dit tussen mekaar kon verdeel. Vingerafdrukke van een van die Mokones is ook in die motor gevind waarmee Sebati se pa gery het. Hulle het ná die moorde vermoedelik dié motor as ŉ wegkomvoertuig gebruik. Die ondersoekbeampte het getuig dat die drie beskuldigdes ooreenstemmende skuldbekentenisse ingedien het oor die rol wat hulle gespeel het toe Sebati se gesin vermoor is. Die staat het die aansoek om borgtog teengestaan, omdat hulle moontlik tereg staan op ŉ skedule 6-oortreding. As hulle skuldig bevind word, sal hulle dus lewenslange vonnisse opgelê word. Die staat het ook aangevoer dat die beskuldigdes ŉ gevaar is vir hulleself, veral wanneer die aard van die oortreding in ag geneem word. Die landdros het hulle borgtog van R10 000 elk toegestaan op voorwaarde dat hulle elke Maandag en Vrydag in die oggend en aand by die naaste polisiestasie moet aanmeld. Hulle mag nie verhuis nie en indien hulle elders gaan oornag, moet die ondersoekbeampte in kennis gestel word van die adres waarheen hulle gaan en hoe lank hulle daar sal bly. Hulle mag mekaar ook nie direk of indirek kontak nie. ŉ Verslag oor Sebati se geestesgesondheid is ingedien en daar is bepaal sy is geskik om verhoor te word. Die saak is tot 30 Maart 2022 uitgestel vir verdere ondersoek.